জার্মানির বিরুদ্ধে বিস্ময় গোলে যুবভারতীর ৬৬ হাজার সমর্থকের ‘হৃদয়’ জিতে নিয়েছিলেন। সেমিফাইনাল থেকে ফাইনালের ট্র্যাকে পা রাখতে তিনিই আপাতত গোটা বিশ্বের ব্রাজিল সমর্থকদের প্রধান ভরসা। সেই পাওলো হেনরিক সাম্পাইও হেনরিক ওরফে পাওলিনহোর জন্য এবার পরামর্শ ভেসে এল নিজের দেশ ব্রাজিল থেকে। পাঠালেন স্বয়ং পাওলিনহোর ‘গুরু’ জোসে রিকার্ডো।
কে এই জোসে রিকার্ডো? গুগল ঘাঁটলে দেখা যাবে, যে ক্লাবে আজন্ম লালিত হয়েছেন পাওলিনহো, সেই ভাস্কো ডা গামা ক্লাবেরই প্রধান কোচ জোসে রিকার্ডো।
ব্রাজিলিয়ান ফুটবলের ‘ওয়ান্ডার-কিড’ ভিনিসিয়াস খেলতে পারেননি যুব বিশ্বকাপে। তবে ভিনিসিয়াসের অভাব পূরণ করে দিয়েছেন তিন ব্রাজিলীয় তারকা পাওলিনহো, লিঙ্কন, অ্যালানরা। পুরোদস্তুর দলগত ফুটবলে। তবে এর মধ্যেই আলাদা করে নজর কেড়েছেন পাওলিনহো।
সুদূর রিও ডি জেনেইরো থেকে বুধ-সকালে পাঠানো বার্তায় জোসে রিকার্ডো জানিয়ে দিলেন, ‘‘পাওলিনহো আমাদের গর্ব। গোটা ব্রাজিলকে ও বিশ্বমঞ্চে গর্বিত করছে।’’ পাওলনিহোর উত্থানের নেপথ্যকাহিনী শোনাতে গিয়ে ভাস্কো-কোচ শোনাচ্ছিলেন পারিবারিক মূল্যবোধের কথা। তিনি বলছিলেন, ‘‘ওর পরিবার ওকে সবসময় সমর্থন জুগিয়ে গিয়েছে। ওর বাবা এক বার্বার শপে কাজ করে। মা আবার বিদ্যালয়ের শিক্ষিকা। ফলে মধ্যবিত্ত পরিবারের মূল্যবোধ ওকে গড়ে তুলেছে খুব ছোটবেলা থেকেই।’’

ভাস্কোর হয়ে খেলার সময়। — নিজস্ব চিত্র
খুব বেশিদিন ভাস্কো ক্লাবের দায়িত্ব নেননি জোসে রিকার্ডো। তাঁর কোচিংয়ে পাওলিনহোও বেশিদিন খেলেলনি। খুব বেশি হলে ৩-৪ সপ্তাহ কোচ রিকার্ডোর অধীনে খেলেছেন পাওলিনহো। ক্লাব পর্যায়ে মাত্র তিনটে প্রতিযোগিতা মূলক ম্যাচে খেলেছেন ব্রাজিলের সবেধন নীলমনি।

ভাস্কোতে ক্লাব সতীর্থদের সঙ্গে। — নিজস্ব চিত্র
এর মধ্যেই অবশ্য জহুরির চোখ চিনে নিয়েছে চকচকে সোনাকে। রিকার্ডো বলছিলেন, ‘‘ফ্ল্যামেঙ্গো বনাম ভাস্কোর একটা খেলা চলছিল এখানে। সেই ম্যাচে ওর ফুটবল বোধ আমাকে মুগ্ধ করেছিল। তখনই বুঝেছিলাম, ও লম্বা রেসের ঘোড়া।’’ পাশাপাশি তাঁর সংযোজন, ‘‘পাওলিনহোর স্কিল অনেক বড় মাপের আন্তর্জাতিক ফুটবলারকে লজ্জা দেবে। ও নিজের ফোকাস ঠিক রাখলে বহুদূর পৌঁছতে পারবে।’’
পাওলিনহোকে কাছ থেকে দেখেছেন। ওর খেলার বিশেষত্ব কী? ভাস্কো-কোচ রাখঢাক না রেখেই বলে দেন, ‘‘জাতীয় কোচ কার্লোস আমাদেউ যে বাঁ প্রান্তিক পজিশনে পাওলিনহোকে খেলাচ্ছেন, ক্লাবেও একই পজিশনে ও খেলে। আমার মতোই দেখছি, নির্দিষ্ট পজিশনে আবদ্ধ না রেখে কোচ ওকে স্বাধীনভাবে আপারেট করাচ্ছে মাঝমাঠে। এতেই ওর খেলার ঔজ্বল্য আরও বাড়ছে।’’
জার্মানির বিরুদ্ধে এক গোলে পিছিয়ে থাকা অবস্থায় ব্রাজিলের হয়ে সমতা ফিরিয়েছিলেন ওয়েভারসন। এরপর ছ’মিনিটের মাথাতেই বিশ্বমানের গোলে যুবভারতীকে সাম্বা-ঢেউয়ে দুলিয়ে দিয়েছিলেন স্বয়ং পাওলিনহো। দূরপাল্লার ওই শটে মন্ত্রমুগ্ধ হননি এমন সমর্থক খুব কমই ছিলেন। তবে পাওলিনহো-র এই শট দেখে বিন্দুমাত্র আশ্চর্য নন কোচ রিকার্ডো। তিনি বলছিলেন, ‘‘অ্যাটলেটিকো মিনেইরোর বিরুদ্ধেও একই রকম একটা গোল ছিল ওর। আচমকা লং রেঞ্জার শটই ওর খেলার ট্রেডমার্ক। ওকে নজরে না রাখলেই বিপক্ষ রক্ষণকে ভুগতে হবে।’’
বিদেশ বিভুঁইয়ে অচেনা পরিবেশে বিশ্বকাপ। তবে ছাত্রের সঙ্গে যোগাযোগের কোনও চেষ্টা করেননি জোসে রিকার্ডো। পরামর্শ দিতেও রাজি নন টুর্নামেন্টের মাঝে। কেন? তাঁর ব্যাখ্যা, ‘‘জাতীয় দলের হয়ে যখন খেলছে, তখন কোচ-ফিজিও যা বলবেন, সেটাই শেষ কথা। খামোখা এখন পরামর্শ দিয়ে ওকে বিভ্রান্ত করতে চাই না।’’
তবে এবেলা.ইন-এর কাছে ছাত্রের উদ্দেশে জোসে রিকার্ডোর ছোট বার্তা, ‘‘ফোকাস ঠিক রাখো এবং প্রতিপক্ষকে এভাবেই নাস্তানাবুদ করতে থাক। ভাস্কো ডা গামা ক্লাব পাওলিনহো সহ গোটা ব্রাজিল দলের পাশেই রয়েছে। আশা করি কাপটা ওরা দেশে নিয়ে আসতে পারবে।’’
‘গুরু’র বার্তা পেয়ে পাওলিনহো যুবভারতীতে ফের সাম্বা-সেলিব্রেশনে শুরু করেন কিনা, সেটাই আপাতত দেখার।